
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	19 februarie 2008

	Nr.
	27/553


R A P O R T

asupra propunerii legislative pentru completarea art.126 din Legea nr.19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 807 din 28 noiembrie 2007, cu dezbaterea pe fond în procedură obişnuită a propunerii legislative pentru completarea art.126 din Legea nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul negativ al Consiliului Legislativ (nr.901/17.07.2007)

· avizul negativ al Consiliului Economic şi Social (nr.1484/06.08.2007)

· avizul negativ al Comisiei juridice, de disciplină şi imunităţi (nr.31/1276/29.01.2008)

· avizul favorabil al Comisiei pentru egalitatea de şanse pentru femei şi bărbaţi (nr.37/28/06.02.2008)

· punctul de vedere negativ al Guvernului (nr.2174/23.08.2007).

Propunerea legislativă are ca obiect de reglementare completarea art.126 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, cu un nou alineat, alin.(2), în sensul ca în caz de deces al unui cadru didactic sau didactic auxiliar, cuantumul ajutorului acordat celor îndreptăţiţi să fie de cinci salarii de bază ale persoanei decedate.
Comisia propune Plenului Camerei Deputaţilor respingerea iniţiativei legislative pentru evitarea paralelismului legislativ, întrucât alin.(2) al art.106 din Legea nr.128/1997 privind Statutul personalului didactic, cu modificările şi completările ulterioare, stabileşte deja că la decesul unui cadru didactic sau cadru didactic auxiliar se acordă un ajutor persoanelor îndreptăţite la nivelul a cinci salarii ale persoanei decedate, care se suportă din bugetul asigurărilor sociale de stat. 
În consecinţă, având în vedere şi Expunerea de motive a iniţiatorului, considerăm că nu este vorba de o lipsă de reglementare – domeniul fiind perfect acoperit – ci numai de o aplicare deficitară şi neunitară a unor dispoziţii normative deja existente.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 12 februarie 2008 au participat, în conformitate cu prevederile art.55 din Regulamentul Camerei Deputaţilor:

· d-na Teodora Bertzi – Secretar de Stat, Ministerul Muncii, Familiei şi Egalităţii de Şanse 
· d-na Mariana Câmpeanu – preşedintele Casei Naţionale de Pensii şi Alte Drepturi de Asigurări Sociale 
· d-na Mihaela Grecu – director, Ministerul Muncii, Familiei şi Egalităţii de Şanse.

La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu 14 voturi pentru şi 2 abţineri.

Propunerea legislativă a fost respinsă de Senat în şedinţa din 12 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Gheorghe Barbu


Kerekes Károly 

Consilier Elena MESAROŞ

Întocmit,

Consilier Elena ANGHEL

